Document ID: 32002D0482

Απόφαση της Επιτροπής
της 21ης Ιουνίου 2002
για τροποποίηση της απόφασης 93/52/ΕΟΚ που διαπιστώνει την τήρηση εκ μέρους ορισμένων κρατών μελών ή περιοχών των όρων σχετικά με την βρουκέλλωση (B. melitensis) και που τους αναγνωρίζει το καθεστώς κράτους μέλους ή περιοχής επίσημα απαλλαγμένης από την ασθένεια αυτή
[κοινοποιηθείσα υπό τον αριθμό Ε(2002) 2213]
(Κείμενο που παρουσιάζει ενδιαφέρον για τον ΕΟΧ)
(2002/482/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/68/ΕΟΚ του Συμβουλίου, της 28ης Ιανουαρίου 1991, σχετικά με τους όρους υγειονομικού ελέγχου που διέπουν τις ενδοκοινοτικές συναλλαγές αιγοπροβάτων(1), όπως τροποποιήθηκε τελευταία από την απόφαση 2002/261/EΚ της Επιτροπής(2), και ιδίως το παράρτημα A κεφάλαιο 1 μέρος II,
Εκτιμώντας τα ακόλουθα:
(1) Στην ιταλική επαρχία Bolzano, η βρουκέλλωση δηλώνεται υποχρεωτικά τουλάχιστον τα τελευταία πέντε χρόνια και τουλάχιστον 99,8 % των εκμεταλλεύσεων εκτροφής αιγοπροβάτων είναι επίσημα απαλλαγμένες από την βρουκέλλωση.
(2) Η επαρχία Bolzano αναλαμβάνει επιπλέον να τηρήσει τους όρους που προβλέπονται στο παράρτημα A κεφάλαιο 1 μέρος II σημείο 2 της οδηγίας 91/68/ΕΟΚ.
(3) Η επαρχία Bolzano πρέπει συνεπώς να αναγνωρισθεί ως επίσημα απαλλαγμένη από την βρουκέλλωση (B. melitensis).
(4) Η απόφαση 93/52/ΕΟΚ της Επιτροπής(3), όπως τροποποιήθηκε από την απόφαση 2001/292/ΕΚ(4), πρέπει να τροποποιηθεί αναλόγως.
(5) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα IΙ της απόφασης 93/52/ΕΟΚ αντικαθίσταται από το κείμενο του παραρτήματος της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 21 Ιουνίου 2002.

Labels: 10
0
5
6